钦定古今图书集成/明伦汇编/官常典/第785卷 > 何蒙
## 钦定古今图书集成/明伦汇编/官常典/第785卷 > 何蒙

按《宋史》本传：“蒙字叔昭，洪州人。少精《春秋左氏传》，李
煜时举进士不第，因献书言事，署录事参军。入宋，授
洺州推官。太平兴国五年，调遂宁令。时太宗亲征契
丹还，作诗以献，召见赏叹，授右赞善大夫，三迁至水
部员外郎，通判庐州。时郡中火燔，廨舍、榷务俱尽，蒙
假民器，贷邻郡麹米为酒。既而课增倍，户部使上其”
状，诏赉𧨾钱奖之。稍迁司门，巡抚使潘慎修荐其材
敏，驿召至京。因面对，访以江淮茶法，蒙条奏利害称
旨，赐绯鱼及钱十万。后二日复对，又上《淮南酒榷便
宜》，特改库部，后赐钱二十万，因命至淮右提总其事，
自是岁有羡利。使还，知温州，未行，留提举在京诸司
库务，求外任。复命知温州，坐举人不当，削一官。真宗
即位，复前资，因上言请开淮南盐禁。时卞衮、杨允恭
辈方以禁盐为便，共排抑之，出知梧州。顷之，改水部
郎中，上所著《兵机要类》十卷。时审官拟知汉阳军，及
引对，改知鄂州。大中祥符初，转库部。四年，加大府少
卿。未几，知太平州，又知袁州。袁民多采金，蒙建议请
以代租税。上曰：“若此，则农废业矣。”不许。俄徙濠州。六
年，上表谢事，授光禄少卿致仕。命未下，卒，年七十七。